Ma in sop ná bomdreigement na lugrederyŉ Ma is in die sop na sy ŉ bom dreigement na ŉ lugredery gemaak het om só glo te verhoed dat haar dogter ŉ vlug van Johannesburg na George onderneem. “Die ma het Woensdag ŉ kort boodskap gelos. Sy het ingebel en gesê sy wil met ŉ bestuurder praat. Na die oproep deurgesit is, het sy aan die bestuurder gesê daar is ŉ bom op een van die vliegtuie,” het Blacky Komani, 1Time se hoofuitvoerendebeampte, aan The Star gesê. Toe die vliegtuig in George land moes passasiers van vlugte verskuif word. Beamptes en die polisie se bomeenheid het die vliegtuig deursoek wat die res van die vlugte erg vertraag het. Die polisie se bomeenheid kon niks opspoor nie, het sersant Nigel Olifant aan die koerant gesê. Komani het gesê verdere ondersoek het getoon dat die ma die oproep gemaak het. Dit is nie duidelik hoekom sy nie haar dogter op die vlug wou hê nie.